Document ID: 32013D0038

IZVEDBENI SKLEP KOMISIJE
z dne 18. januarja 2013
o dovoljenju državam članicam za podaljšanje začasnih registracij, izdanih za novi aktivni snovi, emamektin in maltodekstrin
(notificirano pod dokumentarno številko C(2013) 51)
(Besedilo velja za EGP)
(2013/38/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet (1), zlasti četrtega pododstavka člena 8(1) Direktive,
ob upoštevanju Uredbe (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (2), zlasti člena 80(1)(a) Uredbe,
ob upoštevanju naslednjega:
(1)
V skladu s členom 80(1)(a) Uredbe (ES) št. 1107/2009 se za aktivne snovi, za katere je bila sprejeta odločitev v skladu s členom 6(3) Direktive 91/414/EGS pred 14. junijem 2011, še naprej uporablja Direktiva 91/414/EGS.
(2)
V skladu s členom 6(2) Direktive 91/414/EGS je Nizozemska junija 2006 prejela zahtevek družbe Syngenta Ltd. za vključitev aktivne snovi emamektin v Prilogo I k Direktivi 91/414/EGS. Z Odločbo Komisije 2007/669/ES (3) je bilo potrjeno, da je dokumentacija popolna ter da načeloma vsebuje zahtevane podatke in informacije iz prilog II in III k navedeni direktivi.
(3)
V skladu s členom 6(2) Direktive 91/414/EGS je Francija julija 2008 prejela zahtevek družbe Biological Crop Protection Ltd. za vključitev aktivne snovi maltodekstrin v Prilogo I k Direktivi 91/414/EGS. Z Odločbo Komisije 2008/20/ES (4) je bilo potrjeno, da je dokumentacija popolna ter da načeloma izpolnjuje zahteve glede podatkov in informacij iz prilog II in III k navedeni direktivi.
(4)
Popolnost dokumentacij je bilo treba potrditi, da se omogoči njihova podrobna preučitev in se državam članicam omogoči izdaja začasnih registracij za največ tri leta za fitofarmacevtska sredstva, ki vsebujejo zadevni aktivni snovi, ob izpolnjevanju pogojev iz člena 8(1) Direktive 91/414/EGS ter zlasti pogojev za podrobno oceno aktivnih snovi in fitofarmacevtskih sredstev v zvezi z zahtevami iz navedene direktive.
(5)
Za ti aktivni snovi je bil ocenjen vpliv na zdravje ljudi in okolje v skladu z določbami člena 6(2) in (4) Direktive 91/414/EGS za uporabe, ki sta jih predlagala vlagatelja. Državi članici poročevalki sta Komisiji 6. marca 2008 predložili osnutek poročila o oceni emamektina, 10. decembra 2009 pa osnutek poročila o oceni maltodekstrina.
(6)
Po predložitvi osnutkov poročil o oceni držav članic poročevalk je bilo ugotovljeno, da je treba od vlagateljev zahtevati nadaljnje informacije, ki jih morajo države članice poročevalke pregledati in nato predložiti svojo oceno. Zato pregled dokumentacij še vedno poteka, ocenjevanja pa ne bo mogoče zaključiti v roku iz Direktive 91/414/EGS.
(7)
Ker pri ocenjevanju še ni bil ugotovljen noben razlog za neposredno zaskrbljenost, bi bilo treba državam članicam v skladu z določbami člena 8 Direktive 91/414/EGS omogočiti 24-mesečno podaljšanje začasnih registracij za fitofarmacevtska sredstva, ki vsebujejo zadevni aktivni snovi, da se lahko dokumentacije še naprej preučujeta. Pričakuje se, da bo postopek ocenjevanja in odločanja glede odločitve o morebitni odobritvi emamektina in maltodekstrina v skladu s členom 13(2) Uredbe (ES) št. 1107/2009 zaključen v 24 mesecih.
(8)
Ukrepi iz tega sklepa so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJI SKLEP:
Člen 1
Države članice lahko podaljšajo začasne registracije fitofarmacevtskih sredstev, ki vsebujejo emamektin ali maltodekstrin, do najpozneje 31. januarja 2015.
Člen 2
Ta sklep preneha veljati 31. januarja 2015.
Člen 3
Ta sklep je naslovljen na države članice.
V Bruslju, 18. januarja 2013

Labels: 3
1
6